Хра злоу ахҭысқәа: Ахсалԥҳа амцакрақәа ган рацәала ицәырырго ашәарҭарақәа ртәы
Анапаҵаҩра
Амцакрақәа иҟарҵо аԥхасҭа, аҵиаақәа, аԥстәқәа, аԥсабара ишаныԥшуа, ауаҩы иахьынӡаизеицәоу иахьахәҭам, ианаамҭам амца аркра, уи иахылҿиаауа атәы арадио Sputnik аефир аҟны далацәажәеит афизика-математикатә ҭҵаарадыррақәа ркандидат, Аԥсны аекологиатә институт аусзуҩ Асида Ахсалԥҳа.
Аԥсны амцакрақәа рганахьала аҭагылазаашьа ҭышәынтәалам. Ареспублика араионқәа зегьы рҿы иналаршә-ааларшәны амца хәыҵҟьоит, уи хадаратәла ауаҩы ихымҩаԥгашьоуп изыхҟьо, ҳәа Sputnik иазеиҭеиҳәеит Аҭагылазаашьа ҷыдақәа рминистр Лев Кәыҵниа.
Аԥсабара ааха азҭо рахьырхәра ахьыҟам иахҟьаны ауадаҩра иаҳа-иаҳа амҽхак аҽарҭбаауеит, лхәеит Ахсалԥҳа. Лара иазгәалҭеит азҵаара ахылаԥшра аҭаразы ауниверситет агеографиатә факультет аушьҭымҭацәа ауалафахәы рыҭаны иадԥхьалатәуп ҳәа шылԥхьаӡо.
"Иахьа қыҭала иаагозар, дыҟаӡам аспециалист ахылаԥшҩы. Убри азоуп ари аҩыза апроблемагьы зцәырҵыз… Аԥсны аҳауатә цәаакыра 100% рҟынӡа инаӡоит, абна ахала изыбылӡом", - лҳәеит Ахсалԥҳа.
Лара иазгәалҭеит абна ахшьаара иахҟьаны ашәарҭара зцу аԥсабаратә цәырҵрақәа рхыԥхьаӡара шырацәахаз. Илҳәеит сынтәа Аԥсны ашоурақәа шырацәахо, ишаарҩарахо.
Аицәажәара инеиҵыхны ишәаҳар шәылшоит аудиофаил аҟны хыхь.